62023CJ0643
SENTENZA TAL-QORTI TAL-ĠUSTIZZJA (Is-Sitt Awla)
14 ta’ Novembru 2024 (
*1
)
“Rinviju għal deċiżjoni preliminari – Direttiva 2011/7/UE – Ġlieda kontra l-ħlas tard fi tranżazzjonijiet kummerċjali – Il-punt 3 tal-Artikolu 2 – Kunċett ta’ ‘intrapriża’ – Eżerċizzju ta’ attività professjonali indipendenti – Attriċi – Kuntratt ta’ aġenzija – Proċedura għal ordni ta’ ħlas”
Fil-Kawża C‑643/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit-Tribunal da Relação de Lisboa (il-Qorti tal-Appell ta’ Lisbona, il-Portugall), permezz ta’ deċiżjoni tal‑4 ta’ Lulju 2023, li waslet fil-Qorti tal-Ġustizzja fis‑26 ta’ Ottubru 2023, fil-proċedura
Agenciart – Management Artístico Lda
vs
CT,
IL-QORTI TAL-ĠUSTIZZJA (Is-Sitt Awla),
komposta minn T. von Danwitz, Viċi President tal-Qorti tal-Ġustizzja, li qiegħed jaġixxi bħala President tas-Sitt Awla, A. Kumin (Relatur) u I. Ziemele, Imħallfin,
Avukat Ġenerali: P. Pikamäe,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għal CT, minn P. Mendes Ferreira, advogado,
–
għall-Kummissjoni Ewropea, minn M. Ioan u M. Narciso, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-punt 3 tal-Artikolu 2 tad-Direttiva 2011/7/UE tal-Parlament Ewropew u tal-Kunsill tas‑16 ta’ Frar 2011 dwar il-ġlieda kontra l-ħlas tard fi transazzjonijiet kummerċjali (ĠU 2011, L 48, p. 1).
2
Din it-talba tressqet fil-kuntest ta’ tilwima bejn Agenciart – Management Artístico Lda (iktar ’il quddiem “Agenciart”) u CT dwar il-ħlas ta’ kummissjoni mitluba minn Agenciart abbażi ta’ kuntratt ta’ aġenzija.
Il‑kuntest legali
Id‑dritt tal‑Unjoni
3
Skont il-premessi 5 u 10 tad-Direttiva 2011/7:
“(5)
L-intrapriżi għandhom ikunu jistgħu jinnegozjaw fis-suq intern kollu taħt kondizzjonijiet li jiżguraw li operazzjonijiet transkonfini ma jinvolvux riskji akbar mill-bejgħ domestiku. Jirriżultaw distorsjonijiet tal-kompetizzjoni jekk japplikaw regoli sostanzjalment differenti għall-operazzjonijiet domestiċi u dawk transkonfini.
[…]
(10)
Il-fatt li l-professjonijiet liberali huma koperti b’din id-Direttiva m’għandux jobbliga lill-Istati Membri biex jittrattawhom bħala intrapriżi jew negozjanti għall-għanijiet barra mill-kamp ta’ applikazzjoni ta’ din id-Direttiva.”
4
L-Artikolu 1 ta’ din id-direttiva, intitolat “Suġġett u kamp ta’ applikazzjoni”, jipprevedi fil-paragrafi (1) u (2) tiegħu:
“1.   L-għan ta’ din id-Direttiva hu l-ġlieda kontra l-ħlas tard fi transazzjonijiet kummerċjali, sabiex jiġi żgurat il-funzjonament kif suppost tas-suq intern, biex b’hekk titrawwem il-kompetittività tal-intrapriżi u, b’mod partikulari, tal-[impriżi żgħar u ta’ daqs medju (SMEs)].
2.   Din id-Direttiva għandha tapplika għall-ħlasijiet kollha magħmula bħala remunerazzjoni għal transazzjonijiet kummerċjali.”
5
Skont l-Artikolu 2 tal-imsemmija direttiva:
“Għall-finijiet ta’ din id-Direttiva, għandhom japplikaw id-definizzjonijiet li ġejjin:
(1)
‘transazzjonijiet kummerċjali’ tfisser transazzjonijiet bejn l-intrapriżi jew bejn l-intrapriżi u l-awtoritajiet pubbliċi li jwasslu għall-forniment ta’ prodotti jew il-provvista ta’ servizzi għar-remunerazzjoni;
[…]
(3)
‘intrapriża’ tfisser kull organizzazzjoni, għajr awtorità pubblika, li taġixxi fil-kors tal-attività ekonomika jew professjonali indipendenti tagħha, anke meta dik l-attività titwettaq minn persuna waħda;
[…]”
Id‑dritt Portugiż
6
Id-Direttiva 2011/7 ġiet trasposta fid-dritt Portugiż permezz tad-decreto-lei Nru 62/2013 (id-Digriet-Liġi Nru 62/2013), tal‑10 ta’ Mejju 2013.
7
L-Artikolu 3 tad-Digriet-Liġi Nru 62/2013 jistabbilixxi:
“Għall-finijiet ta’ dan id-digriet-liġi, għandhom japplikaw id-definizzjonijiet li ġejjin:
[…]
(b)
‘tranżazzjoni kummerċjali’: tranżazzjonijiet bejn l-intrapriżi jew bejn l-intrapriżi u l-awtoritajiet pubbliċi li jwasslu għall-forniment ta’ prodotti jew il-provvista ta’ servizzi għall-ħlas;
[…]
(d)
‘intrapriża’: kull organizzazzjoni, għajr awtorità pubblika, li taġixxi fil-kors tal-attività ekonomika jew professjonali indipendenti tagħha, anke meta dik l-attività titwettaq biss minn persuna waħda;
[…]”
Il‑kawża prinċipali u d‑domanda preliminari
8
Agenciart hija kumpannija kummerċjali li teżerċita l-attività tagħha fil-qasam tal-aġenzija artistika u tal-ġestjoni tal-karrieri artistiċi tal-atturi li hija tirrappreżenta. Hija kienet l-aġent ta’ CT, attriċi, sat‑30 ta’ Ġunju 2017.
9
Fix-xahar ta’ Mejju 2017, Agenciart innegozjat ma’ kumpannija tat-televiżjoni kif ukoll ma’ kumpannija ta’ produzzjoni l-parteċipazzjoni ta’ CT f’soap opera tat-televiżjoni, billi ftehmet dwar il-kundizzjonijiet u l-modalitajiet tal-impenn tagħha. Din il-parteċipazzjoni bdiet fix-xahar ta’ Ġunju 2017 u spiċċat fl-aħħar tax-xahar ta’ Mejju 2018.
10
Għas-servizzi ta’ ġestjoni tal-karriera li hija pprovdiet lil CT fil-kuntest tal-parteċipazzjoni tagħha f’din is-soap opera tat-televiżjoni, Agenciart ħarġet fattura, bid-data tas‑17 ta’ Lulju 2019, fl-ammont ta’ EUR 19188.
11
Peress li din il-fattura baqgħet ma tħallsitx, Agenciart bdiet proċedura għal ordni ta’ ħlas kontra CT, li opponiet dan.
12
Il-qorti adita fl-ewwel istanza, it-Tribunal Judicial da Comarca de Lisboa – Juízo de execução de Lisboa (imħallef adit mal-Qorti Distrettwali ta’ Lisbona, il-Portugall) laqgħet l-oppożizzjoni għall-eżekuzzjoni, billi qieset, b’mod partikolari, li Agenciart ma setgħetx tassenja lil CT għall-eżekuzzjoni skont il-proċedura ta’ ordni ta’ ħlas minħabba li din ma kinitx intrapriża kummerċjali.
13
Agenciart għalhekk ippreżentat appell quddiem it-Tribunal da Relação de Lisboa (il-Qorti tal-Appell ta’ Lisbona, il-Portugall), il-qorti tar-rinviju.
14
Din il-qorti tippreċiża li l-kamp ta’ applikazzjoni tal-proċedura għal ordni ta’ ħlas huwa ddefinit mill-istabbiliment ta’ kundizzjonijiet oġġettivi u suġġettivi minn qabel. F’dan il-każ, għandu jiġi vverifikat jekk il-kundizzjoni suġġettiva preliminari dwar il-kwalità ta’ “intrapriża”, prevista fl-Artikolu 3(d) tad-Digriet-Liġi Nru 62/2013, hijiex issodisfatta.
15
F’dan ir-rigward, l-imsemmija qorti tindika li din id-dispożizzjoni tiddefinixxi l-kunċett ta’ “intrapriża”, bħall-punt 3 tal-Artikolu 2 tad-Direttiva 2011/7, bħala “kull organizzazzjoni […] li taġixxi fil-kors tal-attività ekonomika jew professjonali indipendenti tagħha, anke meta dik l-attività titwettaq minn persuna waħda”.
16
Filwaqt li, skont il-qorti tar-rinviju, Agenciart taqa’ manifestament taħt dan il-kunċett, għad hemm dubju dwar jekk CT taqax ukoll taħtu. Prima facie, il-fatt li din hija attriċi tal-professjoni u li l-kuntratt ta’ aġenzija li hija kkonkludiet ma’ Agenciart huwa ffokat fuq il-promozzjoni tal-attività professjonali tagħha bħala professjonali liberali jimmilita favur il-kwalifika ta’ CT bħala “intrapriża”, fis-sens tal-Artikolu 3(d) tad-Digriet-Liġi Nru 62/2013.
17
Madankollu, skont il-qorti tar-rinviju, CT issostni li l-interpretazzjoni adegwata tal-liġi u tal-kunċett ta’ “intrapriża” ma tippermettix li jiġi kkunsidrat li persuna taġixxi fl-isfera kummerċjali permezz tal-eżerċizzju ta’ attività ekonomika jew professjonali indipendenti għas-sempliċi raġuni li hija tkun attriċi waqt l-iffirmar ta’ kuntratt ta’ ġestjoni tal-karriera.
18
CT tibbaża ruħha f’dan ir-rigward fuq is-sentenza tal‑15 ta’ Diċembru 2016, Nemec (C‑256/15, EU:C:2016:954), li fiha l-Qorti tal-Ġustizzja bbażat l-interpretazzjoni tal-kunċett ta’ “intrapriża”, fis-sens tat-tielet subparagrafu tal-punt 1 tal-Artikolu 2 tad-Direttiva 2000/35/KE tal-Parlament Ewropew u tal-Kunsill tad‑29 ta’ Ġunju 2000 dwar il-ġlieda kontra ħlasijiet tard fi transazzjonijiet kummerċjali (ĠU Edizzjoni Speċjali bil-Malti, Kapitolu 17, Vol. 1, p. 226, li sar il-punt 3 tal-Artikolu 2 tad-Direttiva 2011/7, fir-rigward ta’ persuni fiżiċi.
19
B’hekk, fil-punti 33 u 34 ta’ din is-sentenza, il-Qorti tal-Ġustizzja kkunsidrat li, sa fejn huwa meħtieġ li l-persuna kkonċernata taġixxi bħala organizzazzjoni fil-kuntest ta’ attività ekonomika jew ta’ attività professjonali indipendenti, dan ir-rekwiżit jimplika li din il-persuna, irrispettivament mill-forma u mill-istatus legali tagħha fid-dritt nazzjonali, teżerċita din l-attività b’mod strutturat u stabbli.
20
F’dan ir-rigward, skont il-qorti tar-rinviju, il-kunċett ta’ “stabbiltà” invokat mill-Qorti tal-Ġustizzja ma jqajjem ebda diffikultà partikolari f’dan il-każ. Bil-kuntrarju, din il-qorti tqis li jeżisti dubju dwar dak li għandu jinftiehem b’“aġir bħala organizzazzjoni” u bl-eżerċizzju ta’ tali attività “b’mod strutturat”.
21
F’din il-perspettiva, is-sentenza tal‑15 ta’ Diċembru 2016, Nemec (C‑256/15, EU:C:2016:954), kienet tikkonċerna persuna li kellha awtorizzazzjoni ta’ artiġjan indipendenti għall-eżerċizzju ta’ attività ta’ kostruzzjoni ta’ partijiet mekkaniċi u ta’ wweldjar. Issa, l-eżerċizzju ta’ tali attività kellu jippreżupponi li, minbarra s-saħħa tax-xogħol tagħha u tal-għarfien tekniku tagħha, din il-persuna kellha l-faċilitajiet tagħha stess għall-eżerċizzju tal-attività artiġjanali tagħha, kif ukoll ta’ materja prima u ta’ għodda, jiġifieri grupp strutturat ta’ mezzi ta’ produzzjoni. Dan jidher li jiddistingwi s-sitwazzjoni ta’ tali artiġjan minn dik ta’ attriċi bħal CT.
22
F’dawn iċ-ċirkustanzi, it-Tribunal da Relação de Lisboa (il-Qorti tal-Appell ta’ Lisbona) iddeċidiet li tissospendi l-proċeduri u li tagħmel lill-Qorti tal-Ġustizzja d-domanda preliminari li ġejja:
“Persuna fiżika li abitwalment, b’korrispettiv ta’ flus, bħala freelancer, twettaq il-professjoni ta’ attriċi, minkejja li din ma għandhiex struttura organizzata ta’ mezzi (sa fejn din tillimita ruħha twettaq tali attività mingħajr ma jkollha binja tagħha nnifisha għad-dispożizzjoni tagħha, mingħajr ma jkollha persunal, u mingħajr ma kollha xi tip ta’ għodda jew tagħmir iddedikati għall-attività professjonali tagħha), għandha tiġi kklassifikata bħala ‘intrapriża’ skont it-tifsira u l-effetti previsti fil-premessa 5 u fl-Artikolu 2(3) tad-Direttiva [2011/7]?”
Fuq id‑domanda preliminari
23
Permezz tad-domanda unika tagħha, il-qorti tar-rinviju tistaqsi, essenzjalment, jekk il-punt 3 tal-Artikolu 2 tad-Direttiva 2011/7 għandux jiġi interpretat fis-sens li persuna fiżika li teżerċita b’mod indipendenti u b’mod abitwali l-professjoni ta’ attriċi bi ħlas, mingħajr madankollu ma għandha faċilitajiet proprji, la persunal, u lanqas għodod jew tagħmir użati għall-attività professjonali tagħha, taqa’ taħt il-kunċett ta’ “intrapriża”, fis-sens ta’ din id-dispożizzjoni.
24
Konformement ma’ ġurisprudenza stabbilita, dispożizzjoni tad-dritt tal-Unjoni għandha tiġi interpretata billi jittieħdu inkunsiderazzjoni mhux biss il-kliem tagħha, iżda wkoll il-kuntest tagħha u l-għanijiet imfittxija mil-leġiżlazzjoni li tagħmel parti minnha (sentenza tat‑12 ta’ Ottubru 2023, INTER CONSULTING, C‑726/21, EU:C:2023:764, punt 43 u l-ġurisprudenza ċċitata).
25
Qabelxejn, għandu jitfakkar li, konformement mal-Artikolu 1(2) tad-Direttiva 2011/7, din tapplika għall-ħlasijiet kollha magħmula bħala remunerazzjoni għal “tranżazzjonijiet kummerċjali”, fejn dan l-aħħar kunċett huwa ddefinit, fil-punt 1 tal-Artikolu 2 ta’ din id-direttiva, bħala “transazzjonijiet bejn l-intrapriżi jew bejn l-intrapriżi u l-awtoritajiet pubbliċi li jwasslu għall-forniment ta’ prodotti jew il-provvista ta’ servizzi għar-remunerazzjoni”.
26
Għaldaqstant, kuntrarjament għal dak li ssostni CT fl-osservazzjonijiet bil-miktub tagħha, in-natura mhux transkonfinali ta’ tranżazzjoni kummerċjali partikolari hija irrilevanti għall-finijiet tal-applikazzjoni tad-Direttiva 2011/7.
27
Barra minn hekk, skont il-punt 3 tal-Artikolu 2 tad-Direttiva 2011/7, “intrapriża” tfisser kull organizzazzjoni, minbarra l-awtoritajiet pubbliċi, li taġixxi fl-eżerċizzju ta’ attività ekonomika jew professjonali indipendenti, anki meta din l-attività titwettaq minn persuna waħda.
28
F’dan ir-rigward, mill-ġurisprudenza tal-Qorti tal-Ġustizzja jirriżulta li ma huwiex biżżejjed li persuna tikkonkludi tranżazzjoni relatata ma’ attività ekonomika sabiex taqa’ taħt il-kunċett ta’ “intrapriża” u sabiex din it-tranżazzjoni tiġi kklassifikata bħala “kummerċjali”, iżda li din il-persuna għandha taġixxi bħala organizzazzjoni fil-kuntest ta’ tali attività jew ta’ attività professjonali indipendenti (ara, f’dan is-sens, is-sentenza tal‑15 ta’ Diċembru 2016, Nemec, C‑256/15, EU:C:2016:954, punt 33).
29
Dan ir-rekwiżit jimplika li l-imsemmija persuna teżerċita din l-attività b’mod strutturat u stabbli, liema attività għalhekk ma tistax tillimita ruħha għal provvista puntwali u iżolata, u li t-tranżazzjoni kkonċernata taqa’ fil-kuntest tal-imsemmija attività (ara, f’dan is-sens, is-sentenza tal‑15 ta’ Diċembru 2016, Nemec, C‑256/15, EU:C:2016:954, punt 34).
30
F’dan il-każ, kif tirrileva l-qorti tar-rinviju, huwa paċifiku li r-relazzjoni kuntrattwali li kienet torbot lil Agenciart ma’ CT kienet tagħti lok għal provvista ta’ servizzi bi ħlas u li Agenciart għandha tiġi kklassifikata bħala “intrapriża”. Għall-kuntrarju, f’dak li jikkonċerna l-punt dwar jekk CT għandhiex ukoll tiġi kklassifikata bħala “intrapriża”, id-dubju tal-qorti tar-rinviju jirrigwarda l-fatt li, anki jekk CT teżerċita b’mod indipendenti u b’mod abitwali l-professjoni ta’ attriċi bi ħlas, hija ma għandhiex struttura organizzata ta’ mezzi, sa fejn hija tillimita ruħha li teżerċita din l-attività mingħajr ma jkollha faċilitajiet tagħha, la persunal, u lanqas għodda jew tagħmir użati għall-attività professjonali tagħha.
31
F’dan ir-rigward, qabelxejn, sa fejn il-punt 3 tal-Artikolu 2 tad-Direttiva 2011/7 jagħmel riferiment, għall-finijiet tad-definizzjoni tal-kunċett ta’ “intrapriża”, għal “kull organizzazzjoni […] li taġixxi fil-kors tal-attività […] professjonali indipendenti tagħha”, għandu jiġi rrilevat li persuna fiżika li teżerċita b’mod indipendenti u b’mod abitwali l-professjoni ta’ attriċi bi ħlas teżerċita “attività professjonali indipendenti” fis-sens ta’ dan il-punt 3 tal-Artikolu 2. Barra minn hekk, mill-formulazzjoni tal-imsemmi punt 3 tal-Artikolu 2 jirriżulta wkoll li l-fatt li l-attività kkonċernata tiġi eżerċitata minn persuna waħda huwa irrilevanti f’dan il-kuntest.
32
Sussegwentement, fir-rigward tar-rekwiżit li tittieħed azzjoni bħala “organizzazzjoni”“fil-kuntest” ta’ attività professjonali indipendenti, mill-ġurisprudenza mfakkra fil-punt 29 ta’ din is-sentenza jirriżulta li l-attività inkwistjoni għandha tiġi eżerċitata “b’mod strutturat u stabbli”.
33
Issa, la mill-formulazzjoni tal-punt 3 tal-Artikolu 2 tad-Direttiva 2011/7 u lanqas minn din il-ġurisprudenza ma jista’ jiġi dedott li l-klassifikazzjoni ta’ “intrapriża”, fis-sens ta’ dan il-punt 3 tal-Artikolu 2, tiddependi mill-fatt li l-persuna kkonċernata, li fir-rigward tagħha huwa paċifiku li teżerċita l-attività tagħha b’mod abitwali, għandha struttura organizzata ta’ mezzi bħal faċilitajiet proprji, persunal u għodda jew tagħmir użati għal din l-attività. Fil-fatt, f’ċerti setturi ekonomiċi, l-assi, tanġibbli jew intanġibbli, jitnaqqsu għall-iktar espressjoni sempliċi tagħhom, peress li l-attività hija bbażata essenzjalment fuq il-ħaddiema (ara, b’analoġija, is-sentenza tal‑10 ta’ Diċembru 1998, Hernández Vidal et, C‑127/96, C‑229/96 u C‑74/97, EU:C:1998:594, punt 27).
34
Fl-aħħar nett, sa fejn it-tranżazzjoni għandha taqa’ “fil-kuntest” tal-attività kkonċernata, ma tistax tiġi aċċettata l-interpretazzjoni difiża minn CT li tgħid li, minkejja li attriċi għandha, bħala professjoni libera, tiġi kklassifikata bħala “intrapriża” għall-finijiet tad-Direttiva 2011/7 meta hija tikkonkludi kuntratt ma’ stazzjon televiżiv, hija ma taġixxix bħala tali waqt il-konklużjoni ta’ kuntratt ta’ aġenzija bħal dak inkwistjoni fil-kawża prinċipali.
35
Fil-fatt, għandu jiġi kkunsidrat li l-konklużjoni ta’ kuntratt ta’ aġenzija minn persuna li teżerċita l-professjoni ta’ attriċi tagħmel parti mill-attività professjonali ta’ din il-persuna u hija strettament marbuta ma’ din l-attività, peress li, jekk l-imsemmija persuna ma teżerċitax din il-professjoni, il-konklużjoni ta’ tali kuntratt ta’ aġenzija, li jikkonsisti preċiżament fil-promozzjoni u fil-ġestjoni tal-imsemmija attività, tkun, neċessarjament, mingħajr skop.
36
Din l-interpretazzjoni hija kkorroborata mill-kuntest li fih jinsab il-punt 3 tal-Artikolu 2 tad-Direttiva 2011/7 kif ukoll mill-għan imfittex minn din id-direttiva. F’dan ir-rigward, fl-ewwel lok, jirriżulta b’mod partikolari mill-Artikolu 1(1) tal-imsemmija direttiva li l-għan tagħha huwa l-ġlieda kontra l-ħlas tard fit-tranżazzjonijiet kummerċjali, sabiex jiġi żgurat il-funzjonament tajjeb tas-suq intern, sabiex b’hekk tittejjeb il-kompetittività tal-intrapriżi u b’mod partikolari tas-SMEs. Fit-tieni lok, huwa enfasizzat, fil-premessa 10 tad-Direttiva 2011/7, li l-professjonijiet liberali huma koperti minnha bħala “intrapriżi”.
37
Fid-dawl tal-kunsiderazzjonijiet kollha preċedenti, ir-risposta għad-domanda magħmula għandha tkun li l-punt 3 tal-Artikolu 2 tad-Direttiva 2011/7 għandu jiġi interpretat fis-sens li persuna fiżika li teżerċita b’mod indipendenti u b’mod abitwali l-professjoni ta’ attriċi bi ħlas, mingħajr madankollu ma għandha faċilitajiet proprji, la persunal, u lanqas għodda jew tagħmir użati għall-attività professjonali tagħha, taqa’ taħt il-kunċett ta’ “intrapriża”, fis-sens ta’ din id-dispożizzjoni.
Fuq l‑ispejjeż
38
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is-Sitt Awla) taqta’ u tiddeċiedi:
Il-punt 3 tal-Artikolu 2 tad-Direttiva 2011/7/UE tal-Parlament Ewropew u tal-Kunsill tas‑16 ta’ Frar 2011 dwar il-ġlieda kontra l-ħlas tard fi transazzjonijiet kummerċjali,
għandu jiġi interpretat fis-sens li:
persuna fiżika li teżerċita b’mod indipendenti u b’mod abitwali l-professjoni ta’ attriċi bi ħlas, mingħajr madankollu ma għandha faċilitajiet proprji, la persunal, u lanqas għodda jew tagħmir użati għall-attività professjonali tagħha, taqa’ taħt il-kunċett ta’ “intrapriża”, fis-sens ta’ din id-dispożizzjoni.
Firem
(
*1
)	Lingwa tal-kawża: il-Portugiż.